## Zakon o posebnom porezu na duhanske proizvode (pročišćeni tekst)

### NN 136/2002 (21.11.2002.), Zakon o posebnom porezu na duhanske proizvode (pročišćeni tekst)

# ODBOR ZA ZAKONODAVSTVO HRVATSKOGA SABORA

2195

Na
temelju članka 59. Poslovnika Hrvatskoga sabora, Odbor za zakonodavstvo
Hrvatskoga sabora na 89. sjednici održanoj 14. studenoga 2002. godine, utvrdio
je pročišćeni tekst Zakona o posebnom porezu na duhanske proizvode.

Pročišćeni
tekst Zakona o posebnom porezu na duhanske proizvode obuhvaća Zakon o posebnom
porezu na duhanske prerađevine (»Narodne novine«, br. 51/94.) te njegove
izmjene i dopune objavljene u »Narodnim novinama«, br. 56/95., 67/99., 105/99.,
55/00., 127/00. i 107/01. u kojima je naznačeno vrijeme njihova stupanja na
snagu.

Klasa: 410-19/01-01/12
Zagreb, 15. studenoga 2002.

Predsjednik
Odbora za zakonodavstvo
Hrvatskoga sabora
**Josip** **Leko****, dipl****. iur****.,** v. r.

## ZAKON

### O POSEBNOM POREZU NA DUHANSKE PROIZVODE (pročišćeni tekst)

I.
TEMELJNE ODREDBE

Članak
1.

Ovim se
Zakonom uređuje plaćanje posebnog poreza na duhanske proizvode koji se
proizvode i prodaju na carinskomu području Republike Hrvatske ili se uvoze na
to područje.

Članak
2.

Posebni
porez na duhanske proizvode prihod je državnog proračuna.

II.
PREDMET OPOREZIVANJA

Članak 3.

Duhanskim proizvodima u smislu ovoga Zakona smatraju
se cigarete i ostali duhanski proizvodi.

Članak 4.

Cigaretama se smatraju:

1. smotuljci duhana prikladni za pušenje, obavijeni
omo­ta­čem koji nije od prirodnog duhana,

2. proizvodi slični cigaretama koji se sastoje od
smotuljaka duhana obavijenih jednostrukim ili dvostrukim omotačem. Vanjski je
omotač izrađen od materijala koji nije list prirodnog duhana i postavljen je u
pravoj liniji uzdužno,

3. duhanski štapići koji se jednostavnim
neindustrijskim postupkom stavljaju u papirnati omot za cigarete ili se umataju
u papirnate listiće,

4. duhanski proizvodi stavljeni u prodaju pod nazivom
cigarete.

Članak 5.

(1) Ostalim duhanskim proizvodima smatraju se:

1. cigare i cigarilosi,

2. duhan za lulu i duhan za pušenje,

3. duhan za šmrkanje, žvakanje i drugi duhanski
proizvodi.

(2) Cigare i cagarilosi jesu duhanski listići
prikladni za pušenje koji su omotani zaštitnim listom ili zaštitnim omotnim
listom, a

1. u potpunosti su od prirodnog duhana ili

2. su omotani zaštitnim listom od prirodnog duhana
ili

3. su
omotani zaštitnim listom boje cigare i omotnim listom, koji je od
homogeniziranog duhana ili duhana s promijenjenim sastavom ili

4. su
omotani zaštitnim listom boje cigara od homogeniziranog duhana ili duhana s
promijenjenim sastavom ako težina po komadu iznosi 2,3 g ili više.

(3)
Duhan za pušenje (sitno rezani duhan i duhan za lule) jest rezani duhan ili na
drugi način usitnjen ili zategnut ili u foliji prešani duhan, prikladan za
pušenje bez daljnje industrijske obrade.

(4)
Duhan za šmrkanje jest duhan u prašini ili u obliku zrnaca koji nije prikladan
za pušenje, već jedino za šmrkanje.

(5)
Duhan za žvakanje jest duhan u kolutima, štapićima, vrp­cama, kockama ili
folijama i drugi duhanski proizvodi pripremljeni tako da nisu prikladni za
pušenje, već za žvakanje ili drugi način uporabe.

(6)
Drugi duhanski proizvodi jesu duhanski proizvodi koji su prikladni za pušenje i
priređeni za prodaju, a nisu ni cigare ni cigarilosi, prema stavku 1. točki 1.
ovoga članka, ni cigarete, prema članku 4. ovoga Zakona.

Članak
6.

(1)
Duhanski proizvodi - cigarete razvrstavaju se u skupine u skladu sa Zakonom o
duhanu.

(2)
Ministarstvo financija razvrstava cigarete u skupine na temelju rješenja
Ministarstva poljoprivrede i šumarstva.

III.
POREZNI OBVEZNIK

Članak
7.

Porezni
obveznik posebnog poreza na duhanske proizvode jest proizvođač, odnosno
uvoznik.

IV.
POREZNA OSNOVICA

Članak
8.

Porezna
osnovica posebnog poreza jest:

1. za cigarete    –     paketić od 20 komada cigareta dužine 120 mm
(+ – 2 mm),

2. za duhan       –     1.000 grama,

3. za cigare       –     komad,

4. za cigarilose  –     paketić od 20 komada.

V.
VISINA POREZA

Članak 9.

(1)  Posebni porez na cigarete plaća se:

      1. na cigarete skupine A

          (popularna skupina) ……………….…5,00 kuna

      2. na cigarete skupine B

          (standardna skupina) …………………5,40 kuna

      3. na cigarete skupine C

          (ekstra skupina) ………………………8,90 kuna.

(2)  Posebni porez na ostale duhanske proizvode plaća se:

      1. na duhan iz članka 5. stavka 1. točke

          2. i 3…………………………………38.00 kuna

      2. na cigare  ……………………………..1,10
kuna

      3. na cigarilose …………………………..4,40 kuna.

(3)
Iznosi iz stavka 1. ovoga članka smanjuju se ili pove­ćavaju ovisno o tome je
li u paketiću manje ili više od 20 komada cigareta te imaju li dužinu veću od
120 mm.

(4)
Iznosi iz stavka 2. ovoga članka smanjuju se ili pove­ćavaju ovisno o težini
duhana te nalazi li se u paketiću jedna ili više cigara ili manje ili više od
20 komada cigarilosa.

VI.
NASTANAK POREZNE OBVEZE

Članak
10.

Obveza
plaćanja posebnog poreza nastaje preuzimanjem nad­zornih markica.

VII.
DOSPIJEĆA PLAĆANJA POSEBNOG POREZA

Članak 11.

(1) Posebni porez na duhanske proizvode porezni obveznici
– proizvođači moraju uplatiti u roku od 30 dana od dana kada su preuzete
markice.

(2) Posebni porez na duhanske proizvode obračunava i
naplaćuje carinarnica koja provodi carinski postupak zajedno s obračunom i
naplatom carine prema propisima o obračunu i naplati carinskoga duga.

(3) Ako se uvoz ne obavi u roku od 120 dana od dana
kada su preuzete markice, posebni porez na duhanske proizvode porezni obveznici
– uvoznici moraju platiti istekom toga roka.

(4) Poreznom obvezniku koji ne plati preuzete
nadzorne markice i dospjeli posebni porez neće se izdavati nadzorne markice.

(5) Porezni obveznici koji ne naplate izvezene
duhanske proizvode u skladu s propisima o deviznom poslovanju i u tom roku ne
osiguraju dokaze o izvozu iz članka 12. stavka 1. točka 1. ovoga Zakona,
obvezni su obračunati i uplatiti posebni porez istekom toga roka.

(6) Naloge poreznog obveznika za uplatu posebnog
poreza i izvršna rješenja tijela nadležnih za porezni nadzor ovlaštene organizacije
za platni promet izvršavaju zajedno s drugim poreznim obvezama za koje je
propisano prvenstvo u naplati, prije svih drugih obveza poreznog obveznika.

(7) Porezni obveznici koji plate posebni porez na
duhanske proizvode na temelju odredaba stavka 5. ovoga članka, imaju pravo na
povrat plaćenoga posebnog poreza ako naknadno naplate izvezene duhanske
proizvode.

VIII.
POREZNA OSLOBOĐENJA

Članak
12.

Posebni
porez na duhanske proizvode ne plaća se na:

1.
duhanske proizvode koji se izvoze ako je izvoz obavljen na osnovi odobrenja
Ministarstva financija, uz dokaz o izvozu (kopija izvozne carinske deklaracije,
potvrda nadležne carinarnice da je obavljeno izvozno carinjenje i da su
duhanski proizvodi napustili carinsko područje Republike Hrvatske) i dokaz da je
naplata obavljena u skladu s propisima kojima je uređeno vanj­skotrgovinsko i
devizno poslovanje,

2.
duhanske proizvode koji se pod poreznim nadzorom uništavaju ili čine
neupotrebljivim za maloprodaju,

3.
proizvode koji se uvoze, unose ili primaju iz inozemstva, za koje je Carinskim
zakonom propisano oslobođenje od plaćanja carina,

4.
proizvode namijenjene analizi kvalitete ili proizvode za znanstvena
istraživanja, analize, pokuse te industrijske svrhe,

5.
cigarete koje se za vlastitu uporabu proizvode ručno ili nekom jednostavnom
spravom od duhana na koji je plaćen porez, a nisu namijenjene prodaji i ne
stavljaju se u promet,

6.
duhanske proizvode koji se isporučuju diplomatskom i konzularnom predstavništvu
i njihovu osoblju na osnovi uzajamnosti, na temelju potvrde ovlaštenog tijela,

7.
duhanske proizvode koji se isporučuju osobama koje su na temelju potvrde
ovlaštenog tijela oslobođene plaćanja posebnog poreza kada je to utvrđeno
međunarodnim ugovorom,

8.
duhanske proizvode koji se isporučuju iz carinskoga skladišta u slobodne
carinske prodavaonice radi prodaje putnicima koji odlaze u inozemstvo, uz
predočenje ukrcajne karte,

9.
duhanske proizvode koji se isporučuju iz slobodne zone i carinskoga skladišta u
opskrbna skladišta radi opskrbljivanja pomorskih brodova i zrakoplova u
međunarodnom prometu.

Članak
13.

Za
uporabu duhanskih proizvoda iz članka 12. stavka 1. točke 2. i 4. ovoga Zakona
potrebno je odobrenje Ministarstva financija – Središnjeg ureda Carinske
uprave.

IX.
UVOZ I IZVOZ DUHANSKIH PROIZVODA

Članak 14.

(1) Uvoziti i izvoziti duhanske proizvode i
opskrbljivati zračne luke, zrakoplove koji lete međunarodnim zračnim prostorom,
brodove koji prometuju međunarodnim vodama i slobodne carinske prodavaonice
mogu pravne osobe upisane u sudski registar za obavljanje djelatnosti trgovine
na osnovi odobrenja koje na njihov zahtjev daje Ministarstvo financija –
Središnji ured Carinske uprave.

(2) Ako se pravna osoba iz stavka 1. ovoga članka ne
pridržava odredbi ovoga Zakona ili je pravomoćnim rješenjem kažnjena za porezni
prekršaj ili je porezni dužnik, Ministarstvo financija – Središnji ured
Carinske uprave može joj uskratiti davanje odobrenja, oduzeti odobrenje ili
rješenjem zabraniti uvoz i izvoz duhanskih proizvoda na određeno vrijeme, a u
ponovljenom slučaju trajno.

X.
OBVEZA PAKIRANJA, UTVRĐIVANJA MALOPRODAJNIH CIJENA I OZNAČAVANJA
NADZORNIM MARKICAMA

Članak
15.

(1)
Promet duhanskih proizvoda dozvoljen je samo u pake­tićima za prodaju na malo.

(2)
Paketićima za maloprodaju ne smiju se dodavati predmeti koji nisu duhanski
proizvodi.

(3)
Proizvode iz članka 4. i 5. ovoga Zakona porezni obveznici i sve druge pravne i
fizičke osobe ne smiju prodavati na mjestima koja su određena kao tržnice i
mjestima na kojima se može prigodno trgovati te na svim drugim otvorenim
prostorima, osim u okviru pružanja ugostiteljskih usluga i prodaje iz automata,
u skladu s odgovarajućim zakonima.

Članak 16.

(1) Maloprodajne cijene duhanskih proizvoda koji se prodaju
na carinskom području Republike Hrvatske utvrđuje proizvođač ili uvoznik.

(2) Maloprodajne cijene duhanskih proizvoda utvrđene
prema vrstama porezni obveznik mora prijaviti Ministarstvu financija –
Središnjem uredu Carinske uprave, i to 30 dana prije puštanja tih proizvoda u
promet prema tako utvrđenim cijenama.

(3) Prodaja duhanskih proizvoda po cijenama nižim i
višim od prijavljenih smatra se protuzakonitom.

Članak 17.

(1) Duhanski proizvodi koji su u prometu na
carinskomu području Republike Hrvatske moraju biti označeni nadzornom markicom
Ministarstva financija, koja uz tekst »Republika Hrvat­ska – Ministarstvo
financija« mora imati naznačenu slovnu oznaku serije, broj, a za cigarete i
maloprodajnu cijenu.

(2) Domaći duhanski proizvodi koji se izvoze, prodaju
u slobodnim carinskim prodavaonicama u zračnim lukama, u zrakoplovima koji lete
međunarodnim zračnim prostorom i na brodovima koji prometuju međunarodnim
vodama moraju biti označeni identifikacijskom markicom Ministarstva financija,
koja uz tekst »Republika Hrvatska – Ministarstvo financija« mora imati nazna­čene
riječi »za izvoz« na hrvatskom jeziku ili jednom od stranih jezika, slovnu
oznaku serije i broj.

(3) Nadzorne markice obveznici posebnog poreza na
duhanske proizvode moraju nalijepiti na paketić za prodaju na malo ispod
celofanskog ili drugog papira kojim je obložen paketić duhanskih proizvoda tako
da se vide i pri otvaranju prekinu.

(4) Duhanski proizvodi bez nadzornih markica smatraju
se proizvodima na koje nije obračunat i plaćen porez te se njihovo puštanje u
promet i kupovina smatraju protuzakonitima.

(5) Iznimno, proizvodi koji se izvoze mogu biti
obilježeni oznakom koju zahtijeva zemlja uvoznica, što mora biti dokumentirano
dokazom o preuzimanju markica ili drugim odgovarajućim dokumentom.

(6) Duhanske proizvode iz stavka 3. ovoga članka,
kada se prevoze po carinskom području Republike Hrvatske, moraju pratiti
propisani carinski dokumenti ili drugi dokumenti iz kojih se vidi da su ti
proizvodi namijenjeni izvozu te dokumenti o nabavi.

(7) Na carinskom području Republike Hrvatske, u
slobodnim carinskim prodavaonicama, opskrbnim skladištima i slobodnim zonama
nisu dozvoljeni prodaja duhanskih proizvoda, njihov prijevoz bez dokumenata o
nabavi, odnosno izvozu ni kupovina ako nisu obilježeni nadzornim markicama ili
ako su obilježeni krivotvorenim markicama.

Članak 18.

(1) Porezni obveznici moraju Ministarstvu financija –
Sre­diš­njem uredu Carinske uprave podnijeti zahtjev za tiskanje nadzornih
markica.

(2) Porezni obveznici – uvoznici, uz zahtjev za
tiskanje nadzornih markica, moraju priložiti kopiju virmanskog naloga o
plaćenom iznosu cijene tiskanja ili dokument radi osiguranja naplate cijene
tiskanja nadzornih markica.

(3) Neovlaštena izrada nadzornih markica, njihovo
neovla­šteno tiskanje i stavljanje u promet smatraju se protuzakonitima.

Članak 19.

(1) Preuzimanje naručenih nadzornih markica od
tiskare i njihovu isporuku poreznim obveznicima obavljaju ovlašteni službenici
Ministarstva financija – Carinske uprave (u daljnjem teksu: ovlašteni
službenici).

(2) Cijenu tiskanja preuzetih nadzornih markica
proizvođači cigareta i ostalih duhanskih proizvoda moraju platiti u roku od 3
dana od dana preuzimanja.

Članak 20.

Porezni obveznici – uvoznici i proizvođači koji prvi
put preuzimaju nadzorne markice – prije preuzimanja nadzornih markica obvezni
su dati i jamstvo poslovne banke ili drugi instrument radi osiguranja naplate
posebnog poreza na duhanske proizvode.

XI.
OBVEZA VOĐENJA EVIDENCIJA, IZDAVANJA RAČUNA I IZVJEŠĆIVANJA

Članak 21.

Porezni obveznici koji proizvode, izvoze, uvoze i
prodaju duhanske proizvode obvezni su voditi dnevne evidencije o njihovoj
proizvodnji, prometu i stanju.

Članak 22.

(1) Porezni obveznici za svaki pojedinačno ostvareni promet
duhanskih proizvoda moraju kupcu izdati račun o vrsti, količini, jediničnoj
cijeni i ukupnoj vrijednosti tih proizvoda.

(2) Na računu za duhanske proizvode namijenjene
izvozu moraju navesti broj i datum odobrenja za izvoz.

Članak 23.

(1) Porezni obveznici – proizvođači duhanskih
proizvoda obvezni su sastavljati i Ministarstvu financija – Središnjem uredu
Carinske uprave dostavljati godišnja izvješća o zalihama, nabavi, potrošnji i
prodaji duhana, te mjesečna i godišnja izvješća o proizvodnji, prodaji i stanju
zaliha pojedinih duhanskih proizvoda.

(2) Porezni obveznici – uvoznici obvezni su
sastavljati i Ministarstvu financija – Središnjem uredu Carinske uprave
dostavljati mjesečna i godišnja izvješća o uvozu duhanskih proizvoda, zalihama
na carinskim skladištima, prodaji u slobodnim carinskim prodavaonicama,
opskrbnim skladištima i slobodnim zonama te o prodaji u zemlji.

(3) Izvješća iz stavka 1. i 2. ovoga članka treba
dostaviti do 15. u mjesecu za prethodni mjesec, a godišnje do 31. siječnja za
prethodnu godinu.

(4) U prilogu godišnjeg izvješća iz stavka 3. ovoga
članka treba dostaviti i popisne liste zaliha duhana i duhanskih proizvoda sa
stanjem na dan 31. prosinca.

(5) Porezni obveznici moraju do kraja mjeseca za
prethodni mjesec Ministarstvu financija – Središnjem uredu Carinske uprave
dostaviti izvješće o izvozu s preslikama izvoznih dokumenata, iz kojih se vidi
na kojemu su graničnom prijelazu duhanski proizvodi napustili carinsko područje
Republike Hrvatske.

XII.
POVRAT POSEBNOG POREZA

Članak 24.

(1) Pravo na povrat uplaćenog posebnog poreza na
duhanske proizvode porezni obveznici imaju za oštećene nadzorne markice ili za
nadzorne markice koje više ne koriste, pod uvjetom da Ministarstvu financija –
Središnjem uredu Carinske uprave podnesu zahtjev za povrat plaćenog posebnog
poreza, prilože dokument o plaćenom posebnom porezu te vrate oštećene nadzorne
markice ili one koje više nisu u uporabi.

(2) Namjerno je oštećivanje nadzornih markica
protuzakonito.

(3) Ako porezni obveznik vrati oštećene markice ili
one koje se više ne koriste u roku propisanom za plaćanje posebnog poreza na
duhanske proizvode, iznos obračunatog poreza umanjit će se za iznos poreza za
koji je zadužen na temelju tih markica.

XIII.
NADZOR NAD OBRAČUNAVANJEM
I  PLAĆANJEM POSEBNOG POREZA NA DUHANSKE
PROIZVODE

Članak 25.

Proizvodnju i promet duhanskih proizvoda,
obračunavanje i plaćanje posebnog poreza na duhanske proizvode te tiskanje i
korištenje nadzornih markica nadzire Carinska uprava.

Članak 26.

(1) Glede žalbenog postupka, obnove postupka,
zastare, obračunavanja, naplate i povrata poreza, te vođenja prekršajnog
postupka, primjenjuju se odredbe Općega poreznog zakona.

(2) Iznimno od odredbe stavka 1. ovoga članka, pri
naknadnom obračunu posebnog poreza na cigarete i ostale duhanske proizvode,
carinarnica će postupiti sukladno odredbama Carinskog zakona.

XIV.
OVLAŠTENJA

Članak
27.

Podrobnije
propise o primjeni odredaba ovoga Zakona, napose o tiskanju, praćenju,
evidentiranju i rukovanju nadzornim markicama te obliku i sadržaju izvješća iz
članka 23. ovoga Zakona donosi ministar financija.

XV.
KAZNENE ODREDBE

Članak 28.

(1) Novčanom kaznom od 40.000,00 do 2.000.000,00 kuna
za prekršaj će se kazniti pravna ili fizička osoba:

1. ako ne uplati posebni porez, netočno ga uplati ili
ga ne uplati u roku i na propisani račun (članak 11. stavak 1., 2. i 3.),

2. ako uveze, odnosno izveze duhanske proizvode bez
odobrenja Ministarstva financija (članak 14.),

3. ako u promet stavi duhanske proizvode koji nisu
pakirani u paketićima za prodaju na malo i ako paketiću doda predmete koji nisu
duhanski proizvod (članak 15. stavak 1. i 2.),

4. ako utvrđene maloprodajne cijene duhanskih
proizvoda ne prijavi Ministarstvu financija – Središnjem uredu Carinske uprave
(članak 16. stavak 2.),

5. ako
duhanske proizvode prodaje po cijenama nižim i višim od prijavljenih (članak
16. stavak 3.),

6. ako duhanske proizvode stavi u promet bez
nadzornih ili identifikacijskih markica ili obilježene krivotvorenim nadzornim
markicama ili ih prevozi bez dokumenata ili kupi takve duhanske proizvode
(članak 17. stavak 1., 2., 3., 4. i 7.),

7. ako duhanski proizvode namijenjeni izvozu nemaju
oznaku zemlje uvoznice, dokaz o preuzimanju markica ili drugi odgovarajući
dokument – ili se prevoze bez propisanih dokumenata (članak 17. stavak 4., 5. i
6.),

8. ako neovlašteno tiska ili izrađuje porezne markice
ili ih stavi u promet (članak 18. stavak 3.),

9. ako prodaje na mjestima koja su određena kao
tržnice i mjestima na kojima se može prigodno trgovati te na svim drugim
otvorenim prostorima, osim u okviru pružanja ugostiteljskih usluga i prodaje iz
automata, u skladu s odgovarajućim zakonima (članak 15. stavak 3.).

(2) Uz novčanu kaznu, pravnoj ili fizičkoj osobi bit
će izrečene zaštitne mjere:

1. oduzimanje duhanskih proizvoda kojima je učinjen
prekr­šaj iz stavka 1. točke 2., 3., 6. i 7. ovoga članka,

2. oduzimanje imovinske koristi ostvarene prekršajima
iz stavka 1. točke 2., 3., 4., 5., 6., 7. i 8.
ovoga članka.

(3) Pored zaštitnih mjera iz stavka 2. ovoga članka,
poreznom obvezniku mogu se izreći i ove zaštitne mjere:

1. zabrana proizvodnje i prometa duhanskih proizvoda
do godine dana za prekršaj iz stavka 1. točke 3., 4., 5. i 6. ovoga članka,

2. oduzimanje odobrenja za uvoz ili izvoz duhanskih
proiz­voda do godine dana – za prekršaj iz stavka 1. točke 2., 3., 4., 5., 6. i
7. ovoga članka,

3. zatvaranje prodajnog prostora – za prekršaj iz
stavka 1. točke 3., 6., 7. i 8. ovoga članka.

(4) Za prekršaje iz stavka 1. ovoga članka kaznit će
se i odgovorna osoba u pravnoj osobi novčanom kaznom od 2.000,00 do 200.000,00
kuna.

(5) Uz novčanu kaznu, odgovornoj osobi u pravnoj
osobi može se izreći i zaštitna mjera zabrane obavljanja poslova prometa,
izvoza i uvoza duhanskih proizvoda do godine dana.

Članak 29.

(1) Novčanom kaznom od 20.000,00 do 1.000.000,00 kuna
za prekršaj će se kazniti pravna ili fizička osoba:

1. ako ne vodi evidencije o proizvodnji, izvozu,
uvozu i prodaji, prometu i stanju duhanskih proizvoda (članak 21.),

2. ako kupcu izda propisani račun ili ako na računu
ne na­ved­e broj i datum odobrenja za izvoz (članak 22. stavak 1. i 2.),

3. ako namjerno ošteti nadzorne markice (članak 24.
stavak 2.),

4. ako ne podnese ili u roku ne podnese izvješće ili
podnese netočno izvješće o zalihama duhana, proizvodnji, prodaji i stanju
zaliha duhanskih proizvoda (članak 23. stavak 1., 2., 3. i 4.),

5. ako ne podnese ili u roku ne podnese izvješće s
propisanim izvoznim dokumentima (članak 23. stavak 5.).

(2) Uz novčanu kaznu, pravnoj i fizičkoj osobi može
se izreći i zaštitna mjera:

– zabrana
proizvodnje i prometa duhanskih proizvoda do godine dana za prekršaj iz stavka
1. ovoga članka.

(3) Za prekršaje iz stavka 1. ovoga članka kaznit će
se i odgovorna osoba u pravnoj osobi, i to novčanom kaznom od 2.000,00 do
100.000,00 kuna.

(4) Uz novčanu kaznu, odgovornoj osobi u pravnoj
osobi može se izreći i zaštitna mjera zabrane obavljanja poslova prometa,
izvoza i uvoza duhanskih proizvoda do godine dana.

XVI.
PRIJELAZNE I ZAVRŠNE ODREDBE

Članak 30.

(1) Na dan početka primjene Zakona o posebnom porezu
na duhanske prerađevine (»Narodne novine«, br. 51/94.) porezni obveznici i
posrednici u prodaji duhanskih prerađevina obvezni su popisati zalihe cigareta
i ostalih duhanskih prerađevina i o tome sastaviti zapisnik po vrstama, količinama
i cijenama cigareta te ostalih duhanskih prerađevina.

(2) Popis zaliha iz stavka 1. ovoga članka obvezne su
obaviti i slobodne carinske prodavaonice, specijalizirana skladišta i slobodne
zone.

(3) Na zalihe utvrđene popisom iz stavka 1. ovoga
članka slobodne carinske prodavaonice, specijalizirana skladišta i slobodne
zone obvezne su obračunati i posebni porez iz članka 9. Zakona o posebnom
porezu na duhanske prerađevine (»Narodne novine«, br. 51/94.) i uplatiti ga do
15. srpnja 1994.

(4) U trgovini utvrđene zalihe duhanskih prerađevina
po popisu iz stavka 2. ovoga članka moraju se prodavati po zatečenim
maloprodajnim cijenama.

(5) Zapisnik o popisu iz stavka 1. ovoga članka treba
dostaviti nadležnoj ispostavi – Porezne uprave u roku od 3 dana nakon obavljenog
popisa.

Članak 31.

Odredbe Zakona o posebnom porezu na duhanske prera­đevine
(»Narodne novine«, br. 51/94.) o obilježavanju nadzornim markicama duhanskih
prerađevina koje se prodaju u slobodnim carinskim prodavaonicama,
specijaliziranim skladištima i slobodnim zonama primjenjuju se najkasnije od 1.
listopada 1994.

Članak 32.

Danom primjene Zakona o posebnom porezu na duhanske
prerađevine (»Narodne novine«, br. 51/94.) prestaje važiti Zakon o prometu i
oporezivanju duhanskih prerađevina (»Narodne novine«, br. 106/93. i 115/93.).

Članak 33.

Danom stupanja na snagu Zakona o posebnom porezu na
duhanske prerađevine (»Narodne novine«, br. 51/94.) prestaje važiti Uredba o
posebnom porezu na duhanske prerađevine (»Narodne novine«, br. 47/94.).

Članak 34.

Do ustroja Upisnika o markama duhanskih proizvoda
koji se pojavljuju u prometu u Republici Hrvatskoj Ministarstvo financija
razvrstavat će cigarete u skupine na temelju mišljenja Ministarstva
poljoprivrede i šumarstva.

Članak
35.

Iznimno mjesečno izvješće za prosinac 2001. godine i godišnje izvješće za 2001. godinu podnosi se Poreznoj upravi – Središnjem uredu.

Pročišćeni tekst, NN 136/2002-2195